Jacob Jensen (V), 2024-05-23:
Jeg fristes til at sige, at der er noget timing i fremsættelsen af det her forslag.
Her i aften er der igen et formodentlig godt indslag i TV 2, tror jeg det er – jeg skal i hvert fald selv deltage – om præcis det her emne, altså om grise og velfærd i dyrevelfærdssammenhæng.
Så se med kl. 18.10, tror jeg det er.
Det her er et rigtig vigtigt område, så tusind tak til forslagsstillerne for at sætte fokus på dyrevelfærden endnu en gang, fristes man til at sige.
Det er også et af de fokusområder, som jeg har, og som vi også har arbejdet en hel del med i min tid som minister.
Beslutningsforslaget vil, som det blev sagt, pålægge regeringen at udarbejde en plan for gennemførelse af et krav om adgang til udearealer for alle grise i Danmark inden udgangen af indeværende år.
Jeg vil også gerne understrege, at det også er et område, som jeg har et stort fokus på.
Med dyrevelfærdsaftalen med titlen »Sammen om Dyrene« er der også iværksat en række initiativer og indsatser for at sikre en større velfærd og trivsel i de danske grisestalde.
Den her dyrevelfærdsaftale fra tidligere i år er den første af sin slags i Danmark, og jeg mener, at indsatserne i aftalen er et godt og væsentligt skridt på vejen mod at sikre bedre dyrevelfærd, også for grisene.
Aftalen blev indgået af et bredt flertal i Folketinget, herunder også forslagsstillerne her, altså Alternativet, og indeholder bl.a. syv tiltag specifikt målrettet grise.
Jeg kan som eksempel nævne, at der nu bliver stillet krav om, at alle danske grise, herunder søer i farestaldene, skal være løsgående, og jeg ser frem til at følge resultaterne, når vi får implementeret alle dele af aftalen.
Når det så er sagt, afviser regeringen det foreliggende beslutningsforslag.
Det kan jo uvægerligt føre til tab af danske arbejdspladser, ikke mindst i landdistrikterne, og det kan også føre til en forringet dyrevelfærd, hvis produktionen dermed flyttes til andre lande, hvor dyrevelfærdsstandarderne simpelt hen er lavere end det, vi har her i Danmark.
I Danmark producerer vi omkring 30 millioner grise om året, og den danske griseproduktion betyder derfor selvfølgelig rigtig meget for Danmark i forhold til arbejdspladser og samfundsøkonomi, og det er dermed også væsentligt at sikre, at erhvervet er konkurrencedygtigt.
Danmark er på mange måder et landbrugsland, og vi skal også sørge for, at der i fremtiden er en produktion i Danmark, som selvfølgelig sker på ordentlige vilkår, også dyrevelfærdsmæssigt.
Det er, som jeg nævnte før, væsentligt for regeringen at forbedre dyrevelfærden, også for grisene, og jeg ser derfor som sagt også meget frem til at følge resultaterne af den dyrevelfærdsaftale, som vi har indgået her i Folketinget.
Sluttelig vil jeg igen sige tak til initiativtagerne bag forslaget her for netop at sætte et fokus på dyrevelfærden, i det her tilfælde grisene.
Det er noget, som jeg også selv ønsker at gøre noget ved, og jeg ønsker også, at vi, samtidig med at vi forbedrer dyrevelfærden, sikrer, at vi også kan bevare et bæredygtigt erhverv, og at produktionen ikke bare flyttes til udlandet med potentiel forringelse af dyrevelfærden til følge.
Tak for ordet.
Jeg forholder mig til den situation, der er, og at der er en stor griseproduktion i Danmark.
Jeg anerkender, at det er sådan, det er, og det anerkender jeg også at der er nogle udfordringer med, også i forhold til dyrevelfærd.
Det kan vi se på de rapporter, der kommer løbende, i hvert fald årligt.
Heldigvis kan vi også se en eller anden form for, om end den er beskeden, bedre retning i den senere tid, men vi er slet, slet ikke i mål.
Det er en efterspørgsel, der er derude på eksportmarkederne, og der vil jeg bare hellere sige, at vi skal have den produktion i Danmark og sikre en ordentlig og forbedret dyrevelfærd i Danmark, end at sige, at vi lukker øjnene for det, lukker produktionen, sender dyrene væk og dermed får en ringere dyrevelfærd, ved at de bliver produceret i eksempelvis Østeuropa eller andre steder.